NTP-MTTD-15-0174 pályázati azonosítószámú szerződés

A Nemzeti Tehetségprogram keretében a Kézilabda Akadémia **„Matematika a sportban**” című nyertes pályázatát valósította meg ebben a tanévben.

A tehetséggondozó program célja, hogy a kézilabda területén tehetséges diákoknak megmutassa, hogy a matematika is mennyire fontos a mindennapi sportéletben. A sport szervezése, az eredményes kézilabda nem nélkülözi a matematikai tudást, a térbeli elhelyezést, a logikus gondolkodást. Az együttműködési játékok a csapatszellem kialakítását, javítását szolgálják.

A dunaújvárosi Kézilabda Akadémia 2011-ben alakult. Ma már több korcsoport tehetséggondozásával foglalkozik. Eredetileg a Kohász kézilabdacsapat utánpótlás nevelése volt a feladatunk. Jelenleg ennél összetettebb feladatot vállal fel. Az Akadémia sportjellege mellett nem feledkezik meg arról, hogy a 14-19 éves korosztálynál pedagógiai, tanulmányi, nevelési feladatok is előtérbe kerülnek. Az akadémisták egy része nem dunaújvárosi, ők a Rudas Kollégiumban vannak többnyire elhelyezve. Egyre nagyobb részük a Rudasba jár középiskolába. Az Akadémia együttműködési megállapodást kötött a Dunaújvárosi Egyetemmel is, amely lehetővé teszi a hosszabb távú gondolkodást is. Az akadémista diákok egyre nagyobb része érkezik a várostól messzebbről, sőt a határon túli magyarlakta vidékekről. Ezekkel a diákokkal külön is foglalkozunk, elősegítve a gyors beilleszkedésüket. Az Akadémia szakmai vezetője Radulovics Bojana BL győztes kézilabdázó. A diákoknak több területen is meg kell felelniük. A sport mellett a tanulás is kiemelt szerepet kell, hogy játsszon életükben. A rendszeres edzések és mérkőzések mellett a tanulás segítése, a "szabadidő"változatos eltöltése is fontos feladatunknak tekintjük.

Jelmondatunk is ezt a komplexitást tükrözi: "Tanulni--Küzdeni--Tisztelni"

Jelen pályázati kiírás a matematikai tehetségazonosítás és fejlesztés területét célozza meg, amely teljesen összhangban van a tehetséggondozó szakkör célkitűzéseivel. A tehetségazonosítás után a matematika egyes területeivel ismerkednek meg a diákok számukra is elfogadható (játékos) formában. A végcél, hogy rájöjjenek, nem is olyan nehéz a matematika.

A tehetséggondozó program matematika részét Szemenyei Istvánné matematika-földrajz-informatika szakos középiskolai tanár végzi, aki maga is komoly sportolói múltra tekint vissza, így maximálisan érti a lányok problémáját. A tehetségazonosítást Kis Andrea fejlesztő szakpszichológus végzi. Rendszeresen foglalkozik az akadémista lányok problémáival, így az "újak" matematikai tehetségazonosítását is szívesen bízzuk rá. Kincsesné Zavodnyik Julianna a kézilabdás lányok kollégiumi nevelője második anyukájuk, így a kirándulásra is ő kíséri el még a lányokat.

A program célja, hogy a dunaújvárosi Kézilabda Akadémia újoncait bevonja a matematikai logikai gondolkodás rejtelmeibe. A diákokat feladatokon keresztül meggyőzze arról, hogy az eredményes sportoláshoz szükséges a logikus gondolkodás és a társakkal való együttműködés. Gyakorlatias, kézzelfogható feladatokon keresztül vezeti be a kolléganő a lányokat a matematika rejtelmeibe. Kevés egyéni, többnyire változó csoport összetételű csoportos feladatmegoldást tervezett. Sportfogadás, mint valószínűség számítás, Területek a sportban, térgeometriai feladatok a sportban, sportstatisztika, mind előkerül sok esetben játékok alkalmazásával egybekötve. Az egy napos kirándulás a Puskás Akadémiával való ismerkedést, a győri technikai interaktív kiállítás megtekintését, Pannonhalmi Bencés Főapátságban történő látogatást is magában foglalta. A paksi Atomerőmű látogatás segítette az energia, és annak a felhasználásának számításait.

A Rudas tehetségnapon mindenki megismerkedhetett a Poliuniverzum nevű matematikai társasjátékot, amelyet a fejlesztők mutattak be az érdeklődőknek.